Diari Oficial de la Generalitat Valenciana


Sumari del DOGV 392, del 16-06-1986 (1986/806522)

ORDRE de 5 de juny de 1986, de la Conselleria d'Administració Pública, per la qual es regulat el Registre de Personal de la Generalitat Valenciana.
---------------------------------------------------------------------------------------------------------------------------------------------------

### Dades del document

Número de DOGV
:   392

Data del DOGV
:   16-06-1986

Secció del DOGV
:   ALTRES DISPOSICIONS

Número del document
:   1986/806522


Data del document
:   05-06-1986

Organisme emissor
:   Conselleria d'Administració Pública

Tipus de document
:   Ordre

Correcció d'errades

Anàlisi jurídica

Ordre de 5 de juny de 1986, de la Conselleria d'Administració Pública, per la qual és regulat el Registre de Personal de la Generalitat Valenciana.  
El Decret del Consell 60/86 de 19 de maig, pel qual és implantat el Registre de Personal de la Generalitat Valenciana, estableix les bases per al seu funcionament i autoritza en la Disposició Final Primera aquesta Conselleria per a dictar totes aquelles disposicions que siguen necessàries per al desplegament i regulació del funcionament del Registre de Personal. En atenció d'aquest motiu, aquesta Conselleria ha ordenat:   
Article 1r  
El Registre de Personal és la Unitat Administrativa de la Direcció General de la Funció Pública encarregada de la inscripció del personal al servei de la Generalitat Valenciana, i de l'anotació preceptiva de tots els actes i resolucions que n'afecten la vida administrativa.   
Article 2n  
La inscripció haurà de contenir la data o resolució, cognoms i nom. de l'interessat, data i lloc de naixement, Número de Registre de Personal, grup o classe, si s'escau, i tipus de relació jurídica.   
Article 3r  
Les inscripcions en el Registre de Personal s'efectuaran d'acord amb els següent procediment:   
U. Personal que presta serveis en la Generalitat Valenciana.  
En primer lloc, hom procedirà a la inscripció de tot el personal que presta serveis a hores d'ara en la Generalitat Valenciana. A tal efecte, les unitats de Personal de les Conselleries, Organismes Autònoms dependents i Corts Valencianes, aportaran a la Unitat de Registre la informació necessària per tal de realitzar aquesta inscripció, tot complimentant l'Annex I, i comprovaran que les dades són certes i acompanyaran la fotocòpia del DNI.   
Dos. Personal de nou ingrés.  
2.1. Funcionaris de Carrera.   
Per a la inscripció dels Funcionaris de Carrera que accedesquen a la Generalitat Valenciana, la Direcció General de la Funció Pública elaborarà la proposta d'Ordre de Nomenament, en la qual figurarà DNI, cognoms i nom., Grup i, classe si s'escau, data i lloc de naixement, tot i assignant el Número de Registre de Personal als interessats, a fi que siga inclòs en la dita Ordre, i es procedirà a la inscripció quan siga publicat el nomenament.   
El personal que accedesca com a Funcionari de Carrera procedent d'altres Administracions Públiques serà inscrit tot assignant-li el Número de Registre a la vista de la resolució de la convocatòria, o si s'escau, de la comunicació de trasllat, acompanyada de fotocòpia del DNI.   
2.2. Funcionaris Interins.   
La Direcció General de la Funció Pública elaborarà la proposta de nomenament, amb l'assignació del Número de Registre, a fi que hi siga inclòs, i procedirà posteriorment a la inscripció, quan s'esdevinga el nomenament.   
2.3. Funcionaris Eventuals.   
La Conselleria o Organisme corresponent, comunicarà a la Direcció General de la Funció Pública, la proposta de nomenament, per a l'assignació del Número de Registre, a fi que hi aparega.   
Quan siga publicat el nomenament del Funcionari Eventual hom en procedirà a la inscripció.   
2.4. Personal Laboral.   
La Direcció General de la Funció Pública assignarà el Número de Registre al personals contractació del qual s'autoritze, a fi que el Número de Registre figure en el Contracte, i en procedirà a la inscripció quan siga signat aquest.   
No s'inscriuran els contractes de treball de durada determinada no superior a sis mesos, si bé les Unitats de Personal de les Conselleries hauran de facilitar trimestralment a la Unitat de Registre de Personal, una relació nominal de les persones contractades amb inclusió del seu DNI, destinació i dates d'inici i venciment de contracte.   
2.5. Les Diligències d'inscripció es faran constar en els Títols Administratius, Nomenaments i Contractes Laborals. Tres. Les Corts Valencianes, atesa la seua autonomia organitzativa, administrativa i financera, establiran el procediment per a facilitar la inscripció del seu personal, i també els actes i resolucions que afecten la seua vida administrativa.   
Article 4t  
La Direcció General de la Funció Pública, procedirà directament, tan bon punt n'estiga assabentada, a l'anotació dels actes i resolucions següents:   
U. Personal Funcionari.  
a) Canvis de situació administrativa.  
b) Adquisició del Grau Personal.  
c) Reingressos.  
d) Jubilacions.  
e) Pèrdua de condició de Funcionari.  
f) Reconeixement d'antiguitat i triennis.  
g) Autorització o reconeixement de compatibilitats.  
Dos Personal Laboral.   
a) Altes.  
b) Baixes temporals i definitives.  
c) Reingressos.  
d) Canvis de destinació.  
e) Prorrogues de contracte.  
f) Excedències.  
g) Situacions.  
h) Jubilacions.  
i) Reconeixement d'antiguitat.  
j) Categoria laboral.  
k) Autorització i reconeixement de compatibilitats.  
Article 5é  
Les Unitats de Personal de les Conselleries trametran, en el termini de dos dies, els documents que acrediten els següents actes i resolucions:  
U. Funcionaris.  
a) Preses de possessió de la primera destinació, s'acompanyarà l'Annex I degudament complimentat, fotocòpia del DNI, amb la comprovació de la veracitat de les dades.  
Igualment, seran trameses les diligències de presa de possessió successives.   
b) Cessaments.  
c) Premis, sancions, condecoracions i mencions.  
d) Títols, diplomes i Idiomes.  
Dos. Personal laboral.  
a) Títols, diplomes i Idiomes.  
b) Premis, sancions i condecoracions.  
Tres. Les anotacions de les possessions i els cessaments es realitzaran sobre el document original (Annex II), del qual s'acompanyarà fotocòpia, per tal que una vegada anotat en el registre siga inserida la diligència d'inscripció i es Torné a les Conselleries o Organismes Autònoms corresponents.  
Igualment, per a l'anotació dels títols acadèmics, diplomes, idiomes, premis, sancions, condecoracions i mencions, s'anotaran en aquest Annex II i s'acompanyarà còpia compulsada del document original en el qual es basa aquesta anotació.  
Article 6é  
La Direcció General de la Funció Pública podrà acordar l'anotació en el Registre d'aquells actes que afecten la vida administrativa, de part o de la totalitat, del personal i no figuren inclosos en aquest reglament.  
Article 7é  
La Direcció General de la Funció Pública, a través del Registre de Personal, confeccionarà els Fulls de Serveis dels Funcionaris i Personal Laboral, i incorporarà tots els actes que els afecten.  
Per a la participació en Convocatòria Pública no podrà aportar-se com a mèrit cap acte administratiu o resolució que no estiga anotat en el Registre de Personal, si no s'hi presenta document acreditatiu.  
Article 8é  
El Cap de la Unitat de Registre lliurarà als interessats i als Òrgans Administratius que ho sol·liciten, certificació de les inscripcions que hi figuren.  
Article 9é  
Les relacions i comunicacions entre la Direcció General de la Funció Pública i la resta de centres Directius amb competència en matèria de personal, podrà dar-se a terme per mitjans telemàtics.   
Article 10é  
En la Unitat de Registre de Personal hi haurà les següents bases de dades:   
U. Base de dades, com a sistema integrat d'informació al qual s'incorpora totes les inscripcions i anotacions del personal que afecten la seua vida administrativa.   
Dos. Base de dades de Llocs de Treball, en la qual hauran de figurar necessàriament els nivells de complement de destinació i complement específic, i també el contingut dels llocs com a resultat de la seua classificació i valoració, i les dades que identifiquen als seus titulars.   
Tres. Bases de dades de disposicions generals de la Generalitat en matèria de Funció Pública.   
DISPOSICIO ADDICIONAL  
La Unitat de Registre de Personal, d'acord amb les bases procedimentals fixades en aquesta Ordre, cooperaran en la implantació del Registre de Personal de les Entitats Locals, a petició d'aquestes i en el cas que no compten amb suficient capacitat financera o tècnica.   
DISPOSICIO TRANSITORIA  
El Registre de Personal Docent i Sanitari serà implantat l'1 de gener de 1987.   
DISPOSICIO FINAL  
Aquesta Ordre vigirà el dia de publicació en el Diari Oficial de la Generalitat Valenciana.   
València, 5 de juny de 1986.  
El Conseller d'Administració Pública,  
VICENT SOLER I MARCO  
Veure annex